কিরিবাস
কিরিবাস বিষুবরেখার কাছাকাছি ৩৫ লক্ষ বর্গ কিলোমিটার এলাকা জুড়ে ছড়িয়ে ছিটিয়ে থাকা ৩৩টি প্রবাল দ্বীপ নিয়ে রাষ্ট্রটি গঠিত। এগুলিকে তিনটি দলে ভাগ করা যায় – গিলবার্ট দ্বীপপুঞ্জ, ফিনিক্স দ্বীপপুঞ্জ, এবং লাইন দ্বীপপুঞ্জ। একটি বাদে সবগুলি দ্বীপই অ্যাটল প্রকৃতির, অর্থাৎ বলয়াকার দ্বীপ যার মাঝখানে রয়েছে শান্ত হ্রদ বা ল্যাগুন। শুধু গিলবার্ট দ্বীপপুঞ্জের বানাবা দ্বীপটি অ্যাটল নয়। কিরিবাসের ৩৩টি দ্বীপের মধ্যে ২১টিতে মানুষের বসতি আছে। বেশির ভাগ জনগণই গিলবার্ট দ্বীপপুঞ্জের দ্বীপগুলিতে বাস করেন। ফিনিক্স দ্বীপপুঞ্জের কেবল একটিতে এবং লাইন দ্বীপপুঞ্জের তিনটিতে লোকালয় আছে। গিলবার্ট দ্বীপপুঞ্জের একটি অ্যাটল তারাওয়া কিরিবাসের রাজধানী। তারাওয়ার একটি ক্ষুদ্র দ্বীপ বাইরিকি প্রশাসনিক কেন্দ্র।
কানারি দ্বীপপুঞ্জ
ফিনিসীয় ও কার্থেজীয়রা সম্ভবত এই দ্বীপগুলি সম্পর্কে জানত। রোমান পণ্ডিত প্লিনি লিখেছেন দ্বীপুগুলিতে অনেক বন্য কুকুর ঘুরে বেড়াত। কুকুরদের লাতিন নাম কানেস থেকেই দ্বীপগুলির কানারি নামকরণ করা হয়েছে। ১২শ শতকে এখানে আরব নাবিকেরা এসে পৌঁছে। ১৩৩৪ সালে ফরাসি নাবিকেরা এটি আবিস্কার করে। ১৩৪৪ সালে পোপ ৬ষ্ঠ ক্লেমেন্ট দ্বীপগুলিকে স্পেনের কাস্তিল শহরকে প্রদান করেন। ১৪০২ সালে ফরাসি নাবিক জঁ দ্য বেতঁকুর দ্বীপগুলি বিজয় শুরু করেন এবং ১৪০৪ সালে কাস্তিলের রাজা তৃতীয় হেনরি তাঁকে এখানকার রাজা উপাধি দেন। পর্তুগালও দ্বীপগুলিকে নিজের বলে দাবী করেছিল। শেষে ১৪৭৯ সালের এক চুক্তিতে এগুলিকে স্পেনীয় অঞ্চল হিসেবে মেনে নেওয়া হয়। ১৪৯০-এর দশকের শেষে দ্বীপগুলি সম্পূর্ণ স্পেনীয় নিয়ন্ত্রণে আসে। এখানে গুয়াঞ্চে নামের যে আদিবাসী বার্বার জাতিটি বাস করত, তা শেষ পর্যন্ত সম্পূর্ণ বিলুপ্ত হয়ে যায়।